আই লিগের প্রথম ম্যাচে সনি নর্ডিকে ছাড়াই নামতে হবে মোহনবাগানকে।
আগামী ৯ জানুয়ারি ঘরের মাঠে মোহনবাগানের ম্যাচ আইজল এফসি-র বিরুদ্ধে। কিন্তু ৮ জানুয়ারি পানামায় কোপা আমেরিকা কাপের প্লে-অফে হাইতির খেলা ত্রিনিদাদ ও টোব্যাগোর বিরুদ্ধে। ও-ই ম্যাচ খেলে কোনও মতেই পরেরদিন নর্ডির কলকাতায় ফেরা সম্ভব নয়। মোহনবাগানের তরফে হাইতি তারকাকে অনুরোধ করা হয়েছিল, আই লিগের প্রথম ম্যাচে খেলার জন্য। শোনা যাচ্ছিল, ২৭ ডিসেম্বর কলকাতায় পৌঁছে আই লিগের প্রস্তুতি শুরু করবেন। কিন্তু বুধবার সনি নিজেই ক্লাবের এক শীর্ষ কর্তাকে জানিয়েছেন, এই মুহূর্তে কলকাতায় আসার কোনও পরিকল্পনা নেই। কোপা আমেরিকা কাপের প্লে-অফ খেলেই যোগ দেবেন মোহনবাগানে। প্রথম ম্যাচে সনি-কে পাচ্ছেন না জানার পরেও চিন্তিত নন কোচ সঞ্জয় সেন। বুধবার সকালে প্র্যাক্টিস ম্যাচে বিএসএফ-কে ১-০ গোলে হারানোর পর তিনি বললেন, ‘‘প্রথম ম্যাচে সনি না থাকলেও সমস্যা হবে না। টিম গেমই আসল। গত বছর আই লিগে সনি-কে ছাড়াই মোহনবাগান দু’টো ম্যাচ জিতেছিল।’’
আই লিগের দ্বিতীয় ম্যাচ থেকে সনি খেলবেন নিশ্চিত হলেও প্রশ্ন উঠে গেল আর এক বিদেশি জুডেলিন আভেস্কার ভবিষ্যৎ নিয়ে। হাইতির জাতীয় দলের এই ডিফেন্ডারের পারফরম্যান্সে খুশি নন সবুজ-মেরুন কোচ এবং কর্তারা। বুধবার মোহনবাগানের অর্থ সচিব দেবাশিস দত্ত বলে দিলেন, ‘‘কারও ভবিষ্যৎই নিশ্চিত নয়।’’ ক্লাবের অন্দরমহলের খবর, সনি এতদিন মোহনবাগানের চুক্তিপত্রে সই করছিলেন না বলেই আভেস্কাকে ছেঁটে ফেলা অসম্ভব ছিল। গত মাসে সনি-র সঙ্গে চুক্তি সম্পূর্ণ হওয়ার পরেই বিদেশি ডিফেন্ডারকে সরানোর প্রক্রিয়া শুরু হয়ে গিয়েছে সবুজ-মেরুন শিবিরে। জানা গিয়েছে, আভেস্কার পরিবর্তে ব্রাজিলীয় লুসিয়ানো সাব্রোসা প্রথম পছন্দ মোহনবাগানের। বছর দু’য়েক আগে মহমেডানের হয়ে কলকাতা ময়দানে খেলেছেন তিনি। আইএসএলে এফসি গোয়ার হয়ে খেলেছেন এই ডিফেন্ডার। লুসিয়ানো স্বীকার করেছেন যে, মোহনবাগানে খেলার প্রস্তাব তিনি পেয়েছেন। তবে চূড়ান্ত সিদ্ধান্ত নেওয়ার তিনি আগে কয়েকদিন সময় চেয়েছেন। লুসিয়ানো এখনও চূড়ান্ত না হলেও জাতীয় দলের ডিফেন্ডার প্রণয় হালদারের সম্মতি আদায় করে নিয়েছেন সবুজ-মেরুন কর্তারা।
এদিকে বিশ্বজিৎ সাহা, তন্ময় কুণ্ডু, অ্যান্টনি সোরেন এবং শুভজিৎ মজুমদারকে ছেড়ে দিল ইস্টবেঙ্গল। এবং শেহনাজ সিংহের কাছ থেকেও পাকা কথা আদায় করে নিল তারা। আজ, বৃহস্পতিবার সকালে হাওড়া স্টেডিয়ামে সিইএসসি-র বিরুদ্ধে প্র্যাক্টিস ম্যাচ খেলবেন দো দং হিউন-রা।